Airam

Airam Electric Oy Ab on suomalainen yksityisomisteinen perheyritys, joka tunnetaan erityisesti valaistustuotteistaan sekä punaisesta Klassikko-termospullosta, jota on valmistettu vuodesta 1934 lähtien.

Airam tuottaa valaisimia, lamppuja ja älykkäitä valaistusratkaisuja sähköalan ammattilaisille ja kotitalouksille. Valikoimaan kuuluu lisäksi sähkötarvikkeet, koristevalot sekä erilaiset vapaa-ajan tuotteet, kuten termokset, kylmälaukut, taskulamput ja paristot.

 Airamin historiaa 
Airamin historia alkoi vuodesta 1921, jolloin perustettiin Suomen Sähkölampputehdas Oy.. Aluksi toiminta keskittyi sähkölamppujen huoltoon ja korjaukseen, kunnes vuonna 1931 yhtiön omistuspohja kasvoi, kun osakkaiksi tulivat Strömberg Oy Ab, Suomen Kaapelitehdas Oy ja Pohjoismainen Sähkö Oy. Tämän myötä alkoi omien lamppujen valmistus.

Sähkölampputehtaan lasitehdas perustettiin Helsingin Punavuoreen vuonna 1933. Myöhemmin yhtiön osakekanta siirtyi kokonaan Suomen Kaapelitehtaan (sittemmin Nokia) omistukseen. Lamppupuhalluksen lisäksi tuotanto laajeni mm. termospullojen sisäpullojen puhallukseen.

Vuonna 1936 lasitehtaalle perustettiin valomainoksia valmistava neonvaloyksikkö, joka teki tiivistä yhteistyötä arkkitehtien ja mainostajien kanssa.

 Airamin nimi syntyi 
Vuonna 1938 yhtiön nimi muutettiin Airam Oy Ab:ksi. Nimen alkuperästä on erilaisia tarinoita, kuten samankaltaisuuden hakeminen kilpailijoihin Osram ja Tungsram. Nimeen yhdistyy myös hehkulampun raaka-aineena käytetty volframi. Airam on lisäksi takaperin kirjoitettuna naisen nimi Maria, minkä myös on arveltu olleen uuden nimen yhtenä vaikuttimena.

Sotavuosina 1939–1944 lamppujen uustuotanto oli vähäistä. Materiaalien puutteessa Airamin toiminta keskittyi vanhojen lamppujen korjaamiseen. Valomainokset sammutettiin turvallisuus- ja energiansäästösyistä. Airam valmisti punaista termospulloa poikkeuksellisesti mustana puolustusvoimien käyttöön.

Vuonna 1944 valmistui Suutarilan lasitehdas. 1950-luvulla tuotekehityksen tavoitteena oli innovoida luonnonvaloa jäljitteleviä valonlähteitä.

1960-luvulla Airamin sähkölamppujen tuotanto automatisoitui laajasti ja 1970-luvulla aloitettiin Suutarilan tehtaalla suurpainenatriumlamppujen ja loistelamppujen valmistus.

Vuonna 1986 Nokia myi Airamin yhtiön silloisena yrityssuunnittelujohtajana toimineelle Pentti Korkalle (1938–2024) ja rahoitusjohtaja Anders Sjöblomille (1938–2020).

 Uusi yhtiö 
1990-luvun laman aikaan vuonna 1992 Airam haettiin konkurssiin nimellä Suutarilan Koneteollisuus Oy. Liiketoimintaa jatkettiin vuonna 1990 perustetulla Oy Airam Electric Ab nimellä. Nimi Oy Airam Electric Ab muuttui vuonna 2016 Airam Electric Oy Ab:ksi.

Vuonna 2011 Airam laajensi toimintaansa Ruotsiin ostamalla ruotsalaiset Egma Ab ja Megaman Sverige Ab -nimiset yritykset. Tytäryhtiön nimi on nykyään Airam AB.

Airam Electric Oy Ab osti syyskuussa 2021 konkurssiin ajautuneen Sähkö-Lahti Oy:n tehtaan sekä sen käyttö- ja vaihto-omaisuuden. Tuotantolaitos on erikoistunut metallirunkoisiin valaisimiin toimistojen, julkisten tilojen ja teollisuuden tarpeisiin.

 Virstanpylväitä 

 Airamin suunnittelema ja valmistama suurikokoinen tulostaulu vuoden 1952 Helsingin Olympialaisiin herätti kansainvälistä huomiota.
 Vuonna 1960 Tapio Wirkkalan Airamille muotoilema WIR-lamppu palkittiin Milanon Triennaalissa.
 Vuonna 2010 Brittiläinen Gentlemen’s Quarterly (GQ) -trendilehti listasi Airamin punaisen Klassikko-termoksen ”maailman neljänneksi cooleimmaksi asiaksi”.
 Vuonna 2024 Airam oli viidenkymmenen arvostetuimman brändin joukossa Taloustutkimuksen Brändien arvostus 2024  -tutkimuksessa.

 Lähteet 

Aiheesta muualla
Kansalaismuisti: Airam
Yle Arkivet, Ljuset – om Airams ljusfabrik till musik av Otto Donner 
Suomalainen tuotanto ponnisti vientiin 1960-luvulla. Ylen Elävä arkisto, Reijo Perälä.

Luokka:Sisustusalan tuotemerkit
Luokka:Helsinkiläiset yritykset
Luokka:Suomalaiset perheyritykset